Document ID: 32002D0824

Απόφαση της Επιτροπής
της 9ης Απριλίου 2002
σχετικά με την κρατική ενίσχυση C 72/2001 (πρώην Ν 361/2001) της Γερμανίας υπέρ της Ηamburger AG
[κοινοποιηθείσα υπό τον αριθμό Ε(2002) 1340]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/824/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 εδάφιο 1,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τα προαναφερθέντα άρθρα(1),
Εκτιμώντας τα ακόλουθα:
I. ΔΙΑΔΙΚΑΣΙΑ
(1) Με επιστολή της 31ης Μαΐου 2001, η οποία καταχωρήθηκε στις 12 Ιουνίου 2001, η Γερμανία κοινοποίησε επενδυτική ενίσχυση βάσει του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια(2) (στο εξής "πολυτομεακό πλαίσιο") υπέρ της Ηamburger AG. Το σχέδιο ενίσχυσης καταχωρήθηκε ως ενίσχυση αριθ. N 361/01.
(2) Η Επιτροπή επιβεβαίωσε τη λήψη της επιστολής, πληροφόρησε όμως τη Γερμανία ότι η κοινοποίηση ήταν ελλιπής και ζήτησε συμπληρωματικές πληροφορίες με επιστολή της 22ας Ιουνίου 2001. Η Γερμανία απάντησε με επιστολή της 17ης Ιουλίου 2001, η οποία καταχωρήθηκε στις 20 Ιουλίου 2001, καθώς και με επιστολή της 30ής Ιουλίου 2001, που καταχωρήθηκε στις 31 Ιουλίου 2001. Ωστόσο, επειδή η Επιτροπή συνέχιζε να θεωρεί την κοινοποίηση ελλιπή, ζήτησε συμπληρωματικές πληροφορίες με επιστολή της 2ας Αυγούστου 2001. Η Γερμανία απάντησε με επιστολή της 15ης Αυγούστου 2001, η οποία καταχωρήθηκε στις Αυγούστου 2001. Με επιστολή της 21ης Αυγούστου 2001 η Επιτροπή πληροφόρησε τη Γερμανία ότι θεωρεί τώρα την κοινοποίηση πλήρη και ότι θα λάβει απόφαση για την περαιτέρω διαδικασία εντός δύο μηνών από την ημερομηνία καταχώρησης της επιστολής η οποία περιείχε τις πλήρεις πληροφορίες.
(3) Με επιστολή της 4ης Οκτωβρίου 2001 η Επιτροπή πληροφόρησε τη Γερμανία ότι θα κινήσει τη διαδικασία του άρθρου 88 παράγραφος 2 της συνθήκης ΕΚ.
(4) Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.
(5) Με επιστολή της 21ης Δεκεμβρίου 2001, που καταχωρήθηκε την ίδια ημέρα, η Γερμανία απάντησε όσον αφορά την έναρξη της διαδικασίας.
(6) Η Επιτροπή έλαβε παρατηρήσεις από επτά ενδιαφερομένους. Οι εν λόγω παρατηρήσεις διαβιβάστηκαν στη Γερμανία, προκειμένου να δοθεί στις γερμανικές αρχές η δυνατότητα να απαντήσουν σχετικά. Με επιστολή της 31ης Ιανουαρίου 2001, που καταχωρήθηκε την ίδια ημέρα, η Γερμανία απέστειλε τις παρατηρήσεις της.
II. ΠΕΡΙΓΡΑΦΗ ΤΗΣ ΕΝΙΣΧΥΣΗΣ
2.1. Ο αποδέκτης
(7) Αποδέκτης της ενίσχυσης είναι η Ηamburger AG, Pitten (Αυστρία). Η Ηamburger AG αποτελεί μέρος του ομίλου Ηamburger, ιδιοκτησίας της Prinzhorn Holding. Η Ηamburger AG αναπτύσσει δραστηριότητες στον τομέα της βιομηχανικής παραγωγής χαρτιού.
2.2. Το σχέδιο
(8) Το σχέδιο προβλέπεται για την Schwarze Pumpe, Brandenburg, περιοχή του άρθρου 87 παράγραφος 3 στοιχείο α), στην οποία η ανώτατη επιτρεπόμενη ένταση ενίσχυσης ανέρχεται σε 35 % μεικτά.
(9) Το σχέδιο αφορά την ανέγερση νέου εργοστασίου για την παραγωγή λευκού και φαιού κυματοειδούς χαρτιού. Σύμφωνα με τις πληροφορίες οι εργασίες κατασκευής [...](4). Η έναρξη της παραγωγής προβλέπεται το νωρίτερο για την [...], το αργότερο για την [...].
(10) Το νέο εργοστάσιο θα παράγει κυρίως χαρτόνι τεστλάινερ [...]. Η Ηamburger AG παράγει ήδη φαιά είδη χαρτιού στα εργοστάσιά της στην Αυστρία και την Ουγγαρία καθώς και λευκά είδη πολύ υψηλής ποιότητας στο Rieger (Βαυαρία).
(11) Με την κατασκευή του νέου εργοστασίου θα καλυφθεί θεωρητικά το κενό μεταξύ των φαιών και λευκών ειδών χαρτιού, αφενός, και, αφετέρου, θα εξασφαλιστεί η γειτνίαση με τις ανατολικογερμανικές αγορές. Οι εν λόγω αγορές, κυρίως η Πολωνία, η Δημοκρατία της Τσεχίας και τα Βαλτικά Κράτη, θεωρείται ότι έχουν υψηλό αναπτυξιακό δυναμικό.
(12) Το παραγωγικό δυναμικό του νέου εργοστασίου προβλέπεται να ανέλθει στους [...] τόνους χαρτονιού τεστλάινερ ετησίως, εκ των οποίων [...] τόνοι θα παραχθούν κατά το πρώτο έτος, [...] κατά το δεύτερο ενώ η πλήρης χρησιμοποίηση του παραγωγικού δυναμικού αναμένεται να επιτευχθεί κατά το τρίτο. Κατά τη διάρκεια της πρώτης πενταετίας θα παραχθούν [...] φαιά και [...] λευκά είδη χαρτιού. Η μετατροπή της παραγωγής από το ένα είδος χαρτιού στο άλλο είναι δυνατόν να πραγματοποιηθεί σε σύντομο χρονικό διάστημα. Και τα δύο είδη χαρτιού θα παράγονται βάσει ινών ανακυκλωμένου χαρτιού.
(13) Το νέο εργοστάσιο θα εξοπλιστεί με μηχάνημα παραγωγής κυματοειδούς χαρτονιού δυναμικού [...] τόνων ετησίως. Από τους [...] τόνους της συνολικής παραγωγής, οι [...] μαζί με άλλους [...] τόνους κυματοειδούς χαρτιού που θα παράγονται εξωτερικά θα μετατρέπονται σε κυματοειδές χαρτόνι. Επιπλέον, [...] τόνοι του παραγόμενου κυματοειδούς χαρτιού θα αποστέλλονται σε εργοστάσιο επεξεργασίας στην Πολωνία, το οποίο ανήκει επίσης στην Ηamburger AG. Κατ' αυτόν τον τρόπο, [...] τόνοι του κυματοειδούς χαρτιού που θα παράγεται συνολικά στο νέο εργοστάσιο, θα παραμείνουν εντός του ομίλου Ηamburger.
(14) Το μεγαλύτερο μέρος του παραγόμενου κυματοειδούς χαρτιού ([...] τόνοι) θα επεξεργάζονται ανεξάρτητες επιχειρήσεις. Οι αγορές στόχου για το φαιό χαρτόνι τεστλάινερ είναι η Γερμανία, η Πολωνία, η Δημοκρατία της Τσεχίας, τα Βαλτικά Κράτη και τα κράτη της Benelux. Η αγορά για το λευκό χαρτόνι τεστλάινερ είναι όλη η Ευρώπη. Οι [...] τόνοι κυματοειδούς χαρτονιού θα διατίθενται σε ακτίνα 200 χιλιομέτρων γύρω από το εργοστάσιο.
(15) Οι δαπάνες του σχεδίου κατανέμονται ως εξής:
ΘΕΣΗ ΠΙΝΑΚΑ
(16) Με την κατασκευή του νέου εργοστασίου θα αυξηθεί το παραγωγικό δυναμικό του ομίλου Ηamburger στον τομέα του κυματοειδούς χαρτιού από [...] τόνους κατ' έτος το 2000 σε [...] τόνους κατ' έτος το 2005. Το 2000 το μερίδιο αγοράς του ομίλου Ηamburger στον Ευρωπαϊκό Οικονομικό Χώρο όσον αφορά το κυματοειδές χαρτί ήταν [...].
(17) Σύμφωνα με την κοινοποίηση το σχέδιο θα δημιουργήσει 277 μόνιμες θέσεις εργασίας (194 στην παραγωγή κυματοειδούς χαρτιού, 57 στην παραγωγή κυματοειδούς χαρτονιού και 26 στον τομέα των μεταφορών και σε άλλους τομείς). Επιπλέον, η Γερμανία κοινοποίησε την έμμεση δημιουργία 356 θέσεων εργασίας σε ενισχυόμενη περιοχή, κυρίως στον τομέα της προμήθειας πρώτων υλών και παροχής μεταφορικών υπηρεσιών.
2.3. Μέτρα ενίσχυσης
(18) Το σχέδιο αφορά επιχορήγηση ύψους 31582500 ευρώ, που θα χορηγηθεί βάσει του εγκεκριμένου από την Επιτροπή 29ου προγράμματος-πλαισίου "Βελτίωση των περιφερειακών οικονομικών δομών"(5). Επιπλέον προβλέπεται η χορήγηση πριμοδότησης επένδυσης ύψους 22103148 ευρώ σύμφωνα με τον εγκεκριμένο από την Επιτροπή νόμο για τη πριμοδότηση των επενδύσεων του 1999(6).
2.4. Οι λόγοι για τους οποίους κινήθηκε η διαδικασία
(19) Η Επιτροπή θεωρεί την αγορά κυματοειδούς χαρτιού ως τη σχετική αγορά προϊόντος. Βάσει των διαθέσιμων πληροφοριών η Επιτροπή θεώρησε στην παρούσα φάση ότι η σχετική αγορά παρουσιάζει ύφεση, δεδομένου ότι το μέσο ετήσιο ποσοστό ανάπτυξης της εμφανούς κατανάλωσης στην εν λόγω αγορά είναι σαφώς χαμηλότερο του ετήσιου ποσοστού ανάπτυξης της μεταποιητικής βιομηχανίας συνολικά. Κατά συνέπεια, ο συντελεστής ανταγωνισμού καθορίστηκε προσωρινά σε 0,75. Επιπλέον, η Επιτροπή καθόρισε, στο παρόν στάδιο, τον συντελεστή "σχέση νέο κεφάλαιο/θέσεις εργασίας" σε 0,8.
(20) Η Επιτροπή αμφισβητεί ιδιαίτερα τον ισχυρισμό της Γερμανίας όσον αφορά την έμμεση δημιουργία 356 θέσεων εργασίας. Η Επιτροπή αμφιβάλλει εάν μπορεί να ληφθεί υπόψη ο συνολικός αριθμός, δεδομένου ότι υπό τις παρούσες συνθήκες δεν θα δημιουργηθούν όλες οι θέσεις εργασίας σε παρακείμενες ενισχυόμενες περιοχές. 139 από τις έμμεσα δημιουργούμενες θέσεις εργασίας, που αναφέρει η Γερμανία, θα προκύψουν στην Πολωνία και τη Δημοκρατία της Τσεχίας. Η Επιτροπή αμφιβάλλει εάν οι εν λόγω θέσεις εργασίας μπορούν να ληφθούν υπόψη, δεδομένου ότι η Δημοκρατία της Τσεχίας και η Πολωνία δεν αποτελούν κράτη μέλη της Ευρωπαϊκής Ένωσης. Επιπλέον, η Δημοκρατία της Τσεχίας δεν έχει κοινά σύνορα με το ομόσπονδο κράτος του Βραδεμβούργου και συνεπώς δεν είναι παρακείμενη περιοχή.
(21) Η Γερμανία ισχυρίστηκε ότι 40 θέσεις εργασίας θα δημιουργηθούν έμμεσα από νέα επιχείρηση για ανακυκλωμένο χαρτί που θα δημιουργήσει η Ηamburger AG στο Schwarze Pumpe. Η Επιτροπή κρίνει ότι το εν λόγω σχέδιο θα πρέπει να θεωρηθεί ως μέρος του κυρίου σχεδίου και κατά συνέπεια οι εν λόγω θέσεις εργασίας θα πρέπει να συνυπολογιστούν με τις άμεσα και όχι τις έμμεσα δημιουργούμενες θέσεις εργασίας. Συνεπώς, στην παρούσα φάση η Επιτροπή θεωρεί ότι το σχέδιο οδηγεί στη δημιουργία 177 έμμεσων θέσεων εργασίας. Ο συντελεστής περιφερειακού αντίκτυπου καθορίστηκε προσωρινά σε 1,25. Ωστόσο, υφίστανται αμφιβολίες σχετικά με το κατά πόσον μπορούν να ληφθούν υπόψη όλες οι θέσεις εργασίας που δημιουργούνται στον τομέα των μεταφορών, δεδομένου ότι δεν θα δημιουργηθούν όλες σε παρακείμενες ενισχυόμενες περιοχές. Τούτο θα μπορούσε να οδηγήσει στη μείωση του συντελεστή περιφερειακού αντίκτυπου στο 1,0.
(22) Όταν κίνησε τη διαδικασία η Επιτροπή καθόρισε τον τύπο υπολογισμού για το εν λόγω σχέδιο ως εξής: είτε 35 × 0,75 × 0,8 × 1,25 = 26,25 % είτε 35 × 0,75 × 0,8 × 1,0 = 21 % ανάλογα με το ύψος του συντελεστή περιφερειακού αντίκτυπου. Η Επιτροπή αμφιβάλλει εάν το ποσό των 53,7 εκατ. ευρώ (105 εκατ. γερμανικά μάρκα), ισοδύναμο με ένταση ενίσχυσης 35 %, το οποίο η Γερμανία προτίθεται να χορηγήσει στην Ηamburger AG για το σχέδιο επενδύσεων στο Schwarze Pumpe του Βραδεμβούργου, είναι σε συμφωνία με την ανώτατη ένταση ενίσχυσης που επιτρέπει το πολυτομεακό πλαίσιο.
III. ΠΑΡΑΤΗΡΗΣΕΙΣ ΕΝΔΙΑΦΕΡΟΜΕΝΩΝ
(23) Μετά την έναρξη της διαδικασίας η Επιτροπή έλαβε παρατηρήσεις από επτά ενδιαφερόμενους. Παρατηρήσεις υπέβαλαν ανταγωνιστές καθώς και μία ένωση της ισπανικής βιομηχανίας χαρτιού, μία ένωση της αμερικανικής δασικής βιομηχανίας και βιομηχανίας χαρτιού και η γαλλική κυβέρνηση. Οι εν λόγω παρατηρήσεις διαβιβάστηκαν στη Γερμανία με επιστολές της 20ής Δεκεμβρίου 2001 και της 11ης και 16ης Ιανουαρίου 2002. Η Γερμανία απέστειλε τις σχετικές παρατηρήσεις της την 1η Φεβρουαρίου 2002.
(24) Όλοι οι ενδιαφερόμενοι εξέφρασαν την ανησυχία τους σχετικά με την κατάσταση του παραγωγικού δυναμικού στη σχετική αγορά. Ο τομέας του κυματοειδούς χαρτιού πάσχει ήδη από διαρθρωτικό πλεονάζον δυναμικό. Σύμφωνα με έναν ανταγωνιστή, το πλεονάζον παραγωγικό δυναμικό είναι ιδιαίτερα υψηλό στη Γερμανία. Κατά την περίοδο 2000-2002 αναμένεται ότι το παραγωγικό δυναμικό θα αυξηθεί περαιτέρω λόγω της δημιουργίας νέων εγκαταστάσεων και της επέκτασης των ήδη υφισταμένων. Σε περίπτωση επιβράδυνσης της ανάπτυξης της αγοράς η κατάσταση θα επιδεινωθεί περαιτέρω.
(25) Ακόμη και στην περίπτωση που το δυναμικό ανάπτυξης στην Ανατολική Ευρώπη είναι σχετικά υψηλό, η αύξηση κατ' όγκο θα είναι χαμηλή, δεδομένου ότι η κατανάλωση χαρτιού είναι συνολικά ιδιαίτερα περιορισμένη. Σύμφωνα με ανταγωνίστρια επιχείρηση, οι εκτιμήσεις της Γερμανίας όσον αφορά τα μελλοντικά ποσοστά ανάπτυξης της αγοράς είναι υπεραισιόδοξες. Η αμερικανική ένωση της δασικής βιομηχανίας και της βιομηχανίας χαρτιού εξηγεί ότι οι σχεδιαζόμενες αυξήσεις του παραγωγικού δυναμικού κατά την επόμενη διετία υπερβαίνουν σαφώς την αναμενόμενη ζήτηση.
(26) Ένας ανταγωνιστής επισημαίνει ότι η αγορά χαρακτηρίζεται από την ύπαρξη μεσαίων εταιρειών και οικογενειακών επιχειρήσεων. Με το σχέδιο της Ηamburger AG θα δημιουργηθεί σημαντικά πλεονάζον παραγωγικό δυναμικό, το οποίο θα έχει αρνητικές επιπτώσεις στην αγορά και θα προκαλέσει σοβαρές στρεβλώσεις του ανταγωνισμού.
(27) Δύο ανταγωνιστές αναφέρουν ότι η ένταση κεφαλαίου στον εν λόγω τομέα είναι ιδιαίτερα υψηλή ενώ η προστιθέμενη αξία χαμηλή. Η προβλεπόμενη ενίσχυση για το σχέδιο θα βοηθήσει την Ηamburger AG να μειώσει σημαντικά το κόστος παραγωγής της και ως εκ τούτου τις τιμές της (κατά 10 % περίπου σύμφωνα με τα στοιχεία ανταγωνιστή).
(28) Όσον αφορά την προμήθεια ανακυκλωμένου χαρτιού ένας ανταγωνιστής επισημαίνει ότι ήδη κατά το τρέχον έτος παρουσιάστηκε έλλειψη ανακυκλωμένου χαρτιού για μεγάλο χρονικό διάστημα. Ιδίως χώρες της Ανατολικής Ευρώπης όπως η Πολωνία και η Δημοκρατία της Τσεχίας, από τις οποίες η Ηamburger AG προτίθεται να προμηθεύεται το μεγαλύτερο μέρος της πρώτης ύλης της, είναι ήδη καθαροί εισαγωγείς ανακυκλωμένου χαρτιού. Ως εκ τούτου, ο ανταγωνιστής καταλήγει στο συμπέρασμα ότι δεν θα υπάρχει επαρκής πρώτη ύλη για τη νέα εγκατάσταση.
(29) Δύο ανταγωνιστές θεωρούν υπερβολικό τον αριθμό των θέσεων εργασίας που η Γερμανία δήλωσε ότι θα δημιουργηθούν. Ένας ανταγωνιστής ανέφερε συγκεκριμένα ότι ο αριθμός των 17 συν 14 θέσεων εργασίας στον τομέα των πωλήσεων και των 22 θέσεων εργασίας στον τομέα των οικονομικών και του ελέγχου των λογαριασμών είναι κατά τη γνώμη του υπερβολικά υψηλός. Ένας άλλος ανταγωνιστής επισήμανε ότι ιδιαίτερα ο αριθμός των θέσεων εργασίας σε σχέση με το μηχάνημα παραγωγής κυματοειδούς χαρτονιού είναι υπερβολικά υψηλός.
(30) Δύο ανταγωνιστές έθιξαν το θέμα της δημιουργίας έμμεσων θέσεων εργασίας. Κατά την άποψή τους, ο υπολογιζόμενος αριθμός είναι υπερβολικά υψηλός. Στον τομέα του ανακυκλωμένου χαρτιού δεν θα δημιουργηθούν νέες θέσεις εργασίας, δεδομένου ότι το μερίδιο είναι ήδη υψηλό. Επιπλέον, δεδομένου ότι μεγάλο μέρος των μεταφορών θα πραγματοποιείται σιδηροδρομικά και όχι οδικά, θα δημιουργηθούν λιγότερες θέσεις εργασίας από αυτές που ανέφερε η Γερμανία. Σε κάθε περίπτωση, ο αριθμός θέσεων εργασίας στον τομέα των μεταφορών είναι κατά τα φαινόμενα υπερβολικά υψηλός. Ένας από τους ανταγωνιστές επισημαίνει τον υψηλό αριθμό θέσεων εργασίας που θεωρητικά θα δημιουργηθούν στον τομέα της συντήρησης και της παροχής ενέργειας, και υποστηρίζει ότι οι περισσότερες από τις εν λόγω θέσεις εργασίας δεν θα δημιουργηθούν κατά πάσα πιθανότητα σε παρακείμενη ενισχυόμενη περιοχή.
IV. ΠΑΡΑΤΗΡΗΣΕΙΣ ΤΗΣ ΟΜΟΣΠΟΝΔΙΑΚΗΣ ΔΗΜΟΚΡΑΤΙΑΣ ΤΗΣ ΓΕΡΜΑΝΙΑΣ
(31) Στις παρατηρήσεις της όσον αφορά την έναρξη της διαδικασίας η Γερμανία διευκρινίζει ότι η δημιουργία της νέας εταιρείας για την ανακύκλωση χαρτιού αποτελεί ανεξάρτητο σχέδιο το οποίο θα πραγματοποιηθεί από την Η& H Recycling GmbH. Η Η& H Recycling GmbH ανήκε προηγουμένως κατά 75 % στην Ηamburger AG. Για στρατηγικούς λόγους η Ηamburger AG αποφάσισε να εγκαταλείψει τις δραστηριότητές της στον τομέα της ανακύκλωσης χαρτιού και στις 4 Οκτωβρίου 2001 πώλησε στην Η& H Recycling GmbH τις μετοχές που είχε στην RWE Umwelt Services Deutschland GmbH. Όταν κοινοποιήθηκε το σχέδιο η συγκέντρωση απορριμμάτων χαρτιού στην εν λόγω νέα εταιρεία είχε υπολογιστεί σε [...] τόνους περίπου ετησίως, με αναμενόμενο αποτέλεσμα τη δημιουργία 40 νέων θέσεων εργασίας. Ωστόσο, η Ηamburger AG δεν θα αγοράζει τη συνολική παραγόμενη ποσότητα, δεδομένου ότι δεν χρειάζεται όλα τα είδη χαρτιού που παράγει το εν λόγω εργοστάσιο. Η νέα εταιρεία θα προμηθεύει άλλες εταιρείες και ως εκ τούτου δεν θεωρήθηκε ποτέ ως μέρος του σχεδίου της Ηamburger AG.
(32) Όσον αφορά τις θέσεις εργασίας που θα δημιουργηθούν από την Η& H Recycling GmbH, η Γερμανία διευκρινίζει ότι η αναμενόμενη προμήθεια [...] τόνων ανακυκλωμένου χαρτιού στην Ηamburger AG θα οδηγήσει στη δημιουργία δέκα θέσεων εργασίας. Αυτό επιβεβαιώθηκε από δήλωση προθέσεων που υπέβαλε η εταιρεία.
(33) Σχετικά με την ανάπτυξη της αγοράς και την εκτίμηση του συντελεστή ανταγωνισμού, η Γερμανία αναφέρει ότι το πολυτομεακό πλαίσιο ενισχύσεων προβλέπει για τον υπολογισμό της μέσης ετήσιας ανάπτυξης χρονικό διάστημα πέντε ετών. Κατά συνέπεια, το σχετικό χρονικό διάστημα για το εν λόγω σχέδιο είναι από το 1996 μέχρι το 2000. Στο εν λόγω χρονικό διάστημα η μέση ετήσια ανάπτυξη ήταν 10,04 %. Η Γερμανία υπογραμμίζει ότι η επένδυση στο τμήμα της αγοράς που αφορά τα χαρτιά με βάση τα απορρίμματα χαρτιού, δηλαδή κυματοειδές χαρτί που παράγεται από απορρίμματα χαρτιού, πραγματοποιείται στη φάση που κατά τα προηγούμενα έτη η μέση ετήσια ανάπτυξη ήταν υψηλότερη από αυτή του συνολικού τομέα του κυματοειδούς χαρτιού. Η Γερμανία επισημαίνει επίσης ότι το κάτω του μέσου όρου ποσοστό ανάπτυξης δεν οφείλεται στην εξέλιξη της αγοράς αλλά σε πολιτική παρέμβαση. Λόγω της εν λόγω παρέμβασης οι τιμές ανακυκλωμένου χαρτιού μειώθηκαν σημαντικά στο διάστημα 1995-1996, γεγονός το οποίο οδήγησε σε μείωση της τιμής για το κυματοειδές χαρτί. Σύμφωνα με τα στοιχεία της Γερμανίας, η αγορά χρειάστηκε μία τριετία για να ανακάμψει από την εν λόγω παρέμβαση.
(34) Η Γερμανία ισχυρίζεται ότι όλες οι θέσεις εργασίας που θα δημιουργηθούν έμμεσα από τις οδικές μεταφορές βρίσκονται σε ενισχυόμενη περιοχή. Όσον αφορά τις 33 θέσεις εργασίας που υπολογίστηκε ότι θα δημιουργηθούν έμμεσα σε σχέση με τις σιδηροδρομικές μεταφορές, η Γερμανία παραδέχεται ότι δεν θα δημιουργηθούν όλες σε ενισχυόμενη περιοχή, αλλά τουλάχιστον δεκά εξ αυτών.
(35) Όσον αφορά το ερώτημα εάν οι έμμεσες θέσεις εργασίας που θα δημιουργηθούν θεωρητικά στη Δημοκρατία της Τσεχίας μπορούν να ληφθούν υπόψη για την εκτίμηση του περιφερειακού αντίκτυπου του σχεδίου, η Γερμανία ισχυρίζεται ότι τα πέντε νέα ομόσπονδα κράτη, σύμφωνα με το άρθρο 87 παράγραφος 3 στοιχείο α) της συνθήκης ΕΚ, πρέπει να θεωρηθούν ως μία ενισχυόμενη περιοχή, γεγονός που συνεπάγεται κοινά σύνορα με τη Δημοκρατία της Τσεχίας. Όσον αφορά την έμμεση δημιουργία θέσεων εργασίας στην Πολωνία, η Γερμανία επισημαίνει ότι για την εν λόγω χώρα έχει καταρτιστεί περιφερειακός χάρτης στο επίπεδο της ΝUTS II, και καλεί την Επιτροπή να αναθεωρήσει την άποψή της σχετικά με το εάν οι εν λόγω θέσεις εργασίας που θα δημιουργηθούν έμμεσα μπορούν να ληφθούν υπόψη για τον καθορισμό του συντελεστή του περιφερειακού αντίκτυπου.
(36) Σύμφωνα με τη Γερμανία, ακόμη και σε περίπτωση που δεν ληφθούν υπόψη οι θέσεις εργασίας στην Πολωνία και στη Δημοκρατία της Τσεχίας, θα δημιουργηθούν τουλάχιστον 164 έμμεσες θέσεις εργασίας στην ενισχυόμενη περιοχή και σε παρακείμενες ενισχυόμενες περιοχές.
(37) Η Γερμανία σχολίασε επίσης τις παρατηρήσεις των τρίτων ενδιαφερομένων. Όσον αφορά τον υπολογισμό του συντελεστή ανταγωνισμού, η Γερμανία επισημαίνει ότι η μελλοντική εξέλιξη της εμφανούς κατανάλωσης σχετίζεται ελάχιστα με το θέμα. Το σχετικό χρονικό διάστημα για τον καθορισμό της ανάπτυξης της αγοράς καλύπτει την τελευταία πενταετία. Η Γερμανία επισημαίνει ότι κατά το 2000 η εμφανής ποσοτική κατανάλωση αυξήθηκε κατά 6,1 %.
(38) Όσον αφορά την κατάσταση του παραγωγικού δυναμικού στην αγορά η Γερμανία αναφέρει ότι μεγάλα σχέδια όπως η εξεταζόμενη επένδυση χρειάζονται υπό φυσιολογικές συνθήκες ένα έως τρία έτη για να φθάσουν στο στάδιο της παραγωγής. Σύμφωνα με τους υπολογισμούς της Γερμανίας, που λαμβάνουν ως δεδομένο ένα μέσο ποσοστό ετήσιας ανάπτυξης της τάξης του 2,8 % για τα επόμενα έτη, μέχρι το 2003 δεν θα υπάρξει πλεονάζον παραγωγικό δυναμικό στην αγορά, ακόμη και μετά την έναρξη της παραγωγής στο νέο εργοστάσιο. Το ίδιο ισχύει και για το 2004.
(39) Η Γερμανία υπενθυμίζει ότι το νέο εργοστάσιο θα παράγει λευκό και φαιό χαρτόνι τεστλάινερ ανάλογα με τις συνθήκες της αγοράς. Το λευκό χαρτόνι παραγωγής του νέου εργοστασίου θα είναι [...] ποιότητας, που θεωρείται ένα γρήγορα αναπτυσσόμενο τμήμα αγοράς.
(40) Η Γερμανία επισημαίνει ότι δύο ανταγωνιστές, οι οποίοι διαμαρτύρονται για πλεόνασμα παραγωγικού δυναμικού, προβλέπουν οι ίδιοι να επεκτείνουν σημαντικά τις παραγωγικές τους ικανότητες μέχρι το 2004.
(41) Όσον αφορά την κατάσταση στην αγορά απορριμμάτων χαρτιού, επισημαίνεται ότι η Γερμανία αποτελεί καθαρό εξαγωγέα απορριμμάτων χαρτιού (2,6 εκατ. τόνοι). Το εν λόγω πλεόνασμα ενδέχεται να μειωθεί σε 1,7 εκατ. τόνους το 2010, διότι η ζήτηση θα αυξηθεί γρηγορότερα από την προσφορά, δεδομένου ότι η αναλογία απορριμμάτων χαρτιού είναι ήδη υψηλή (περισσότερο από 60 %). Ωστόσο, η Γερμανία θα παραμείνει ο μεγαλύτερος καθαρός εξαγωγέας απορριμμάτων χαρτιού στην Κοινότητα. Σε άλλες ευρωπαϊκές χώρες η προσφορά θα αυξηθεί γρηγορότερα από τη ζήτηση, ούτως ώστε δεν θα υπάρξουν αρνητικές επιπτώσεις στην αγορά απορριμμάτων χαρτιού και οι τιμές θα παραμείνουν σταθερές. Τα συμπεράσματα αυτά επιβεβαιώθηκαν από την Jaako Pöyry.
(42) Όσον αφορά τη δημιουργία άμεσων θέσεων εργασίας, η Γερμανία εξηγεί ότι ο υψηλότερος αριθμός θέσεων εργασίας ανάλογα με το συνολικό δυναμικό του εξεταζόμενου σχεδίου σε σύγκριση με σχέδιο ανταγωνιστή ενδέχεται να οφείλεται στο γεγονός ότι οι εγκαταστάσεις της Ηamburger AG θα είναι μικρότερου εύρους. Ως εκ τούτου, το δυναμικό θα είναι χαμηλότερο, μολονότι απαιτείται ο ίδιος αριθμός εργαζομένων για την λειτουργία των εγκαταστάσεων. Ένας άλλος λόγος ενδέχεται να είναι το γεγονός ότι όταν ένα εργοστάσιο έχει στενούς δεσμούς με την μητρική εταιρεία, χρειάζεται λιγότερο προσωπικό στον τομέα των πωλήσεων, του ελέγχου των λογαριασμών κ.λπ.
(43) Όσον αφορά τον περιφερειακό αντίκτυπο του σχεδίου, η Γερμανία επισημαίνει ότι απέστειλε στην Επιτροπή υπολογισμούς και επιβεβαιώσεις μελλοντικών εταίρων της. Όσον αφορά τις θέσεις εργασίας σε σχέση με τον τομέα των μεταφορών, υπενθυμίζεται ότι εκτός από το τελικό προϊόν θα πρέπει να μεταφερθούν και οι πρώτες ύλες.
V. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ
3.1. Υποχρέωση κοινοποίησης
(44) Το συνολικό κόστος του σχεδίου ανέρχεται σε 153 εκατ. ευρώ, η σωρευτική ένταση της ενίσχυσης ισοδυναμεί με 35 % του επιλέξιμου επενδυτικού κόστους και το ποσό της ενίσχυσης για κάθε δημιουργούμενη θέση εργασίας ανέρχεται σε 193881 ευρώ. Κατά συνέπεια, σύμφωνα με το σημείο 2.1 του πολυτομεακού πλαισίου ενισχύσεων πρέπει να κοινοποιηθεί ξεχωριστά και να εκτιμηθεί αντίστοιχα.
(45) Σύμφωνα με το πολυτομεακό πλαίσιο ενισχύσεων πριν από την αξιολόγηση του σχεδίου ενισχύσεων πρέπει να προσδιοριστεί η σχετική αγορά.
3.2. Η σχετική αγορά
(46) Η αγορά προϊόντος που είναι σχετική για τον προσδιορισμό του μεριδίου αγοράς περιλαμβάνει τα προϊόντα του επενδυτικού σχεδίου και, κατά περίπτωση, τα υποκατάστατά τους.
(47) Στην εξεταζόμενη περίπτωση, το επενδυτικό σχέδιο αφορά την παραγωγή φαιού και λευκού χαρτονιού τεστλάινερ από απορρίμματα χαρτιού. Το χαρτόνι τεστλάινερ ανήκει στην κατηγορία προϊόντων κυματοειδούς χαρτιού. Το κυματοειδές χαρτί μπορεί να χωριστεί σε τρεις κατηγορίες: κυματοειδές χαρτί από παλιές ίνες, ημιχημικά προϊόντα και εξωτερικά φύλλα επένδυσης χαρτιού. Το χαρτόνι τεστλάινερ από το εξεταζόμενο εργοστάσιο αποτελείται κατά 100 % από ανακυκλωμένες ίνες και κατά συνέπεια ανήκει στην κατηγορία του κυματοειδούς χαρτιού από παλιές ίνες. Τα ημιχημικά προϊόντα αποτελούν ειδικά προϊόντα, ενώ τα εξωτερικά φύλλα επένδυσης χαρτιού παρασκευάζονται με βάση την κυτταρίνη (για παράδειγμα από ξύλο).
(48) Το 1999 το μερίδιο του κυματοειδούς χαρτιού από παλιές ίνες ήταν 74 % της συνολικής κατανάλωσης κυματοειδούς χαρτιού· τα μερίδια αγοράς των ημιχημικών προϊόντων ήταν 6 % και των εξωτερικών φύλλων επένδυσης χαρτιού 20 %.
(49) Το κυματοειδές χαρτί ανήκει στον κώδικα 21.12 της ΝΑCE, που περιλαμβάνει όλον τον τομέα παραγωγής χαρτιού και χαρτονιού. Το κυματοειδές χαρτί αποτελεί ενδιάμεσο προϊόν το οποίο χρησιμοποιείται για την παραγωγή κυματοειδούς χαρτονιού και χαρτιού. Το λευκό και φαιό κυματοειδές χαρτόνι χρησιμοποιείται ως υλικό συσκευασίας και ως πρώτη ύλη συσκευασίας σε πολλούς τομείς.
(50) Μέρος της παραγωγής χαρτονιού τεστλάινερ στο εξεταζόμενο εργοστάσιο θα μετατρέπεται επιτόπου σε κυματοειδές χαρτόνι, ωστόσο το μεγαλύτερο τμήμα θα πωλείται στην αγορά σε ανεξάρτητες εταιρείες μετατροπής και επεξεργασίας. Κατά συνέπεια, η κύρια δραστηριότητα του νέου εργοστασίου είναι η παραγωγή χαρτονιού τεστλάινερ.
(51) Κατά συνέπεια, η Επιτροπή θεωρεί την αγορά κυματοειδούς χαρτιού ως τη σχετική αγορά προϊόντος. Δεν υπάρχει ιδιαίτερη ταξινόμηση ΝΑCE για την εν λόγω αγορά.
(52) Σύμφωνα με το πολυτομεακό πλαίσιο ενισχύσεων η γεωγραφική αγορά αναφοράς περιλαμβάνει συνήθως ολόκληρο τον ΕΟΧ ή, εναλλακτικά, ένα σημαντικό τμήμα του, εφόσον οι συνθήκες ανταγωνισμού σε αυτό διαφέρουν αρκετά από άλλες περιοχές του ΕΟΧ.
(53) Σύμφωνα με τα στοιχεία της Γερμανίας, η γεωγραφική αγορά αναφοράς περιλαμβάνει τουλάχιστον τον ΕΟΧ. Δεδομένου ότι το νέο εργοστάσιο θα εγκατασταθεί στο ανατολικό σύνορο της Γερμανίας, θα πρέπει να θεωρηθεί και η Ανατολική Ευρώπη ως σχετική αγορά. Για την ανατολικοευρωπαϊκή αγορά είναι δύσκολο να εξασφαλιστούν αξιόπιστα στοιχεία. Επιπλέον, η ανατολικοευρωπαϊκή αγορά αποτελεί μικρό μόνο τμήμα της αγοράς του ΕΟΧ. Ως εκ τούτου, η Επιτροπή για την εξέτασή της λαμβάνει ως βάση την αγορά του ΕΟΧ και θεωρεί τον ΕΟΧ ως σχετική αγορά.
3.3. Εξέλιξη της αγοράς
(54) Η Γερμανία υπέβαλε τα ακόλουθα στοιχεία για την εμφανή κατανάλωση κυματοειδούς χαρτιού στον ΕΟΧ βάσει στατιστικών που προέρχονται από την Ευρωπαϊκή Ένωση παραγωγών κυματοειδούς χαρτιού(7):
ΘΕΣΗ ΠΙΝΑΚΑ
(55) Σύμφωνα με τις πληροφορίες της Γερμανίας, για την επόμενη δεκαετία προβλέπεται μέση ετήσια αύξηση του όγκου κατανάλωσης κυματοειδών χαρτιών στον ΕΟΧ 2,8 %(8).
(56) Είναι δύσκολο να εξασφαλιστούν στοιχεία για την εμφανή κατανάλωση κυματοειδών χαρτιών στην Ανατολική Ευρώπη. Η αγορά υπολογίζεται σε 1,5 εκατ. τόνους το 1999 (με εξαίρεση τη Ρωσία και την ΚΑΚ). Για την επόμενη δεκαετία αναμένεται ετήσια αύξηση του όγκου κατανάλωσης σε ποσοστό περίπου 5,2 %(9).
3.4. Αξιολόγηση σύμφωνα με το πολυτομεακό πλαίσιο ενισχύσεων
(57) Σύμφωνα με το πολυτομεακό πλαίσιο ενισχύσεων η Επιτροπή για να καθορίσει το ανώτατο επιτρεπόμενο όριο έντασης για το σχέδιο ενίσχυσης πρέπει να υπολογίσει την ένταση ενίσχυσης (ανώτατο όριο περιφερειακής ενίσχυσης), που θα μπορούσε να λάβει μια μεγάλη επιχείρηση στη συγκεκριμένη ενισχυόμενη περιοχή στο πλαίσιο του εγκεκριμένου καθεστώτος περιφερειακής ενίσχυσης που ισχύει κατά το χρόνο της κοινοποίησης.
(58) Λαμβάνοντας υπόψη το γεγονός ότι η Ηamburger AG αποτελεί μεγάλη επιχείρηση, η ανώτατη ένταση ενίσχυσης (R) είναι στην εξεταζόμενη περίπτωση 35 % ακαθάριστα(10). Κατά συνέπεια, η Επιτροπή διαπιστώνει ότι η προτεινόμενη ένταση ενίσχυσης ύψους 35 % ακαθάριστα είναι σύμφωνη με το ανώτατο όριο ενίσχυσης για μία μεγάλη επιχείρηση στην εξεταζόμενη περιοχή.
(59) Το εν λόγω ποσοστό θα πρέπει επιπλέον να εξεταστεί με βάση τρία κριτήρια αξιολόγησης προκειμένου να καθοριστεί η ανώτατη επιτρεπόμενη ένταση ενίσχυσης για το εν λόγω σχέδιο, και συγκεκριμένα το συντελεστή ανταγωνισμού (T), το συντελεστή αναλογίας κεφαλαίου/εργασίας (I) και το συντελεστή περιφερειακού αντίκτυπου (M).
Συντελεστής ανταγωνισμού (T)
(60) Η Επιτροπή διαπιστώνει ότι το μερίδιο αγοράς της Ηamburger AG δεν υπερβαίνει το 40 % στη σχετική αγορά και δεν θα υπερβεί το εν λόγω ποσοστό ακόμη και μετά τη νέα επένδυση.
(61) Η έγκριση ενισχύσεων προς τις επιχειρήσεις που ανήκουν σε τομείς που παρουσιάζουν διαρθρωτική πλεονάζουσα παραγωγική ικανότητα παρουσιάζει ιδιαίτερους κινδύνους νόθευσης του ανταγωνισμού. Οποιαδήποτε επέκταση της παραγωγικής ικανότητας που δεν αντισταθμίζεται με αντίστοιχη μείωση της παραγωγικής ικανότητας κάπου αλλού, εντείνει το πρόβλημα της διαρθρωτικής πλεονάζουσας παραγωγικής ικανότητας. Ο τομέας ή υποτομέας καθορίζεται σύμφωνα με τη χαμηλότερη βαθμίδα της ταξινόμησης ΝΑCE.
(62) Ο κώδικας της ΝΑCE για την παραγωγή κυματοειδών χαρτιών είναι ο κώδικας 21.12, που περιλαμβάνει τη συνολική παραγωγή χαρτιού και χαρτονιού. Λαμβάνοντας υπόψη τα στοιχεία αυτά, η Επιτροπή θεωρεί ότι ο υποτομέας των κυματοειδών χαρτιών αποτελεί το σχετικό τομέα.
(63) Για τον υποτομέα των κυματοειδών χαρτιών δεν υφίσταται ξεχωριστή ταξινόμηση ΝΑCE. Το κυματοειδές χαρτί αποτελεί μικρό μέρος του σχετικού κώδικα της ΝΑCE. Ως εκ τούτου, η Επιτροπή δεν θεωρεί ότι μπορεί να βασίσει την εκτίμησή της όσον αφορά την κατάσταση του παραγωγικού δυναμικού στα σχετικά στοιχεία που αφορούν τον κώδικα 21.12 της ΝΑCE. Σύμφωνα με το σημείο 3.4 του πολυτομεακού πλαισίου ενισχύσεων η Επιτροπή για να καθορίσει τον συντελεστή ανταγωνισμού βασίζεται σε στοιχεία όσον αφορά την εμφανή κατανάλωση και εξετάζει εάν η επένδυση λαμβάνει χώρα σε παρακμάζουσα αγορά.
(64) Για το σκοπό αυτό η Επιτροπή συγκρίνει την εμφανή κατανάλωση των εξεταζόμενων προϊόντων με τον ρυθμό ανάπτυξης του συνόλου της μεταποιητικής βιομηχανίας στον ΕΟΧ. Μία αγορά θεωρείται παρακμάζουσα όταν την τελευταία πενταετία παρουσίασε ετήσιο ρυθμό αύξησης της εμφανούς κατανάλωσης σημαντικά χαμηλότερο (περισσότερο από 10 %) από τον ετήσιο μέσο όρο του συνόλου του μεταποιητικού τομέα του ΕΟΧ, εκτός εάν παρατηρείται ισχυρή ανοδική τάση στο σχετικό ρυθμό ανάπτυξης και ζήτησης για τα προϊόντα. Ως απολύτως παρακμάζουσα αγορά θεωρείται η αγορά η οποία κατά την τελευταία πενταετία παρουσίασε αρνητικό μέσο ρυθμό ανάπτυξης της εμφανούς κατανάλωσης.
(65) Όπως προαναφέρθηκε, η Γερμανία ισχυρίζεται ότι η Επιτροπή για να εκτιμήσει την εξέλιξη της εμφανούς κατανάλωσης πρέπει να λάβει υπόψη της χρονική περίοδο πέντε ετών, δηλαδή από το 1996 μέχρι το 2000, και όχι έξι ετών. Στο πολυτομεακό πλαίσιο ενισχύσεων αναφέρεται η μέση ετήσια ανάπτυξη της τελευταίας πενταετίας. Ως εκ τούτου, η Επιτροπή εξετάζει κατά κανόνα την εμφανή κατανάλωση σε διάστημα έξι ετών προκειμένου να υπολογίσει πέντε ποσοστά ανάπτυξης(11).
(66) Η Γερμανία υπέβαλε στοιχεία για την εμφανή κατανάλωση των σχετικών προϊόντων στον ΕΟΧ κατά την περίοδο 1994-2000. Από τα εν λόγω στοιχεία προκύπτει μέσο ποσοστό ετήσιας ανάπτυξης της εμφανούς κατανάλωσης στην αγορά κυματοειδών χαρτιών της τάξης του 1,35 % για το χρονικό διάστημα από το 1994 μέχρι το 1999 και 0,70 % για το χρονικό διάστημα από το 1995 μέχρι το 2000. Κατά την περίοδο 1994-1999 το ετήσιο ποσοστό ανάπτυξης στο σύνολο του μεταποιητικού τομέα στον ΕΟΧ ήταν 5,81 % και κατά το χρονικό διάστημα 1995-2000 6,16 %. Σύμφωνα με το σημείο 7.8 του πολυτομεακού πλαισίου ενισχύσεων, η αγορά κυματοειδών χαρτιών θα πρέπει κατά συνέπεια να θεωρηθεί ως παρακμάζουσα, δεδομένου ότι παρουσίασε μέσο ποσοστό ανάπτυξης σημαντικά χαμηλότερο (δηλαδή άνω του 10 %) του συνόλου του μεταποιητικού τομέα.
(67) Όσον αφορά τον ισχυρισμό της Γερμανίας, ότι η μέση ετήσια ανάπτυξη του κυματοειδούς χαρτιού από ανακυκλωμένες ίνες απορριμμάτων χαρτιού υπερβαίνει συνολικά τη μέση ετήσια ανάπτυξη του κυματοειδούς χαρτιού, επισημαίνεται ότι η Επιτροπή θεώρησε την αγορά κυματοειδούς χαρτιού ως σχετική αγορά προϊόντος· σύμφωνα με το πολυτομεακό πλαίσιο ενισχύσεων η εξέλιξη της εν λόγω αγοράς θα πρέπει να ληφθεί υπόψη για την εκτίμηση του συντελεστή ανταγωνισμού.
(68) Ως εκ τούτου, η Επιτροπή καθορίζει τον συντελεστή ανταγωνισμού σε 0,75.
Συντελεστής αναλογίας κεφαλαίου-εργασίας (I)
(69) Ο συντελεστής αναλογίας κεφαλαίου-εργασίας χρησιμοποιείται για την προσαρμογή του ανώτατου ορίου έντασης της ενίσχυσης προκειμένου να στηριχθούν σχέδια τα οποία συμβάλλουν καλύτερα και αποτελεσματικότερα στη μείωση της ανεργίας με τη δημιουργία σχετικά μεγαλύτερου αριθμού νέων θέσεων εργασίας.
(70) Σύμφωνα με τις πληροφορίες της Γερμανίας από το σχέδιο προκύπτουν 277 μόνιμες θέσεις εργασίας, οι οποίες κατανέμονται ως εξής στους ακόλουθους τομείς:
ΘΕΣΗ ΠΙΝΑΚΑ
(71) Όταν κίνησε τη διαδικασία η Επιτροπή έλαβε ως δεδομένο ότι το σχέδιο για την κατασκευή εργοστασίου ανακυκλωμένου χαρτιού έπρεπε να θεωρηθεί ως εξαρτώμενο σχέδιο και ότι έπρεπε να συνυπολογιστεί για τον καθορισμό του συντελεστή αναλογίας κεφαλαίου-θέσεων εργασίας. Βάσει των πληροφοριών που υπέβαλε η Ομοσπονδιακή Δημοκρατία της Γερμανίας μετά την έναρξη της διαδικασίας, η Επιτροπή θεωρεί ότι η κατασκευή του εργοστασίου ανακυκλωμένου χαρτιού μπορεί να θεωρηθεί ως ανεξάρτητο σχέδιο.
(72) Η Γερμανία υπέβαλε στοιχεία όσον αφορά το δυναμικό και τον αριθμό των απασχολουμένων σε ανάλογα σχέδια, προκειμένου να αιτιολογήσει τον αριθμό των άμεσων θέσεων εργασίας που θα δημιουργηθούν από το εν λόγω σχέδιο. Ως εκ τούτου, η Επιτροπή θεωρεί ότι ο αριθμός αυτός είναι εύλογος. Ο συντελεστής προσαρμογής για μία επένδυση 153,4 εκατ. ευρώ, με την οποία δημιουργούνται 277 θέσεις εργασίας, ισοδυναμεί με αναλογία 553790 ευρώ ανά θέση εργασίας. Σύμφωνα με το σημείο 3.10.2 του πολυτομεακού πλαισίου ενισχύσεων ο συντελεστής αναλογίας κεφαλαίου-θέσεων εργασίας για την προσαρμογή της ανώτατης έντασης των ενισχύσεων που μπορούν να χορηγηθούν για το συγκεκριμένο σχέδιο καθορίζεται σε 0,8.
Συντελεστής περιφερειακού αντίκτυπου (M)
(73) Ο συντελεστής περιφερειακού αντίκτυπου αφορά το οικονομικό όφελος μίας νέας ενισχυόμενης επένδυσης για την ενισχυόμενη περιοχή. Η Επιτροπή θεωρεί ότι η δημιουργία θέσεων εργασίας μπορεί να χρησιμοποιηθεί ως δείκτης για τη συμβολή ενός σχεδίου στην ανάπτυξη μίας περιοχής. Μία επένδυση εντάσεως κεφαλαίου μπορεί να δημιουργεί σημαντικό αριθμό έμμεσων θέσεων εργασίας στην ενισχυόμενη περιοχή υπό εξέταση ή σε γειτονικές ενισχυόμενες περιοχές. Στην προκειμένη περίπτωση η δημιουργία θέσεων εργασίας περιλαμβάνει τις θέσεις που δημιουργούνται ως άμεση απόρροια του σχεδίου καθώς και τις θέσεις εργασίας που δημιουργούνται στους άμεσους προμηθευτές και πελάτες ως αποτέλεσμα της ενισχυόμενης επένδυσης.
(74) Σύμφωνα με την κοινοποίηση το σχέδιο οδηγεί έμμεσα στη δημιουργία 356 θέσεων εργασίας στους ακόλουθους τομείς:
ΘΕΣΗ ΠΙΝΑΚΑ
(75) Σύμφωνα με τις πληροφορίες της Γερμανίας, η προμήθεια πρώτων υλών, δηλαδή ανακυκλωμένου χαρτιού και αμύλου, αποτελεί το σημαντικότερο τομέα όσον αφορά την έμμεση δημιουργία θέσεων εργασίας. Οι συνολικές ανάγκες του νέου εργοστασίου σε ανακυκλωμένο χαρτί υπολογίζονται σε [...] τόνους ετησίως.
(76) Η Γερμανία αναμένει την έμμεση δημιουργία 109 θέσεων εργασίας στον τομέα της προμήθειας ανακυκλωμένου χαρτιού από επιχειρήσεις που είναι εγκατεστημένες στην Πολωνία και τη Δημοκρατία της Τσεχίας. Η Ηamburger AG σκοπεύει να προμηθεύεται [...] τόνους ανακυκλωμένου χαρτιού ετησίως από εταιρείες οι οποίες είναι εγκατεστημένες στην Πολωνία και τη Δημοκρατία της Τσεχίας σε ακτίνα 200 χιλιομέτρων γύρω από το νέο εργοστάσιο. Κατά την άποψη της Γερμανίας και σύμφωνα με τους υπολογισμούς εταιρείας ανακύκλωσης η πρόσθετη ζήτηση [...] τόνων ανακυκλωμένου χαρτιού θα δημιουργήσει 109 θέσεις εργασίας στην Πολωνία και τη Δημοκρατία της Τσεχίας. Στο πλαίσιο αυτό η Γερμανία υπέβαλε κατάλογο με πέντε εταιρείες ανακύκλωσης που είναι εγκατεστημένες στη Δημοκρατία της Τσεχίας και επτά στην Πολωνία.
(77) Αναμένεται ότι ένα τρίτο των προβλεπόμενων 109 θέσεων εργασίας, δηλαδή περίπου 36, θα δημιουργηθούν από προμηθευτές στη Δημοκρατία της Τσεχίας και περίπου τα δύο τρίτα, δηλαδή 73 θέσεις εργασίας, από προμηθευτές στην Πολωνία.
(78) Επιπλέον αναμένεται ότι το εξεταζόμενο σχέδιο θα συμβάλλει στη δημιουργία 30 νέων θέσεων εργασίας από πελάτη της Ηamburger AG στην Πολωνία, ο οποίος παράγει προϊόντα κυματοειδούς χαρτιού. Λόγω της υψηλής ασφάλειας όσον αφορά την προμήθεια πρώτων υλών και των μειωμένων μεταφορικών εξόδων από τη δημιουργία του νέου εργοστασίου αναμένεται ότι η εταιρεία θα επεκτείνει την παραγωγή της. Τούτο επιβεβαίωσε η εταιρεία με δήλωση προθέσεων.
(79) Όσον αφορά τις 36 περίπου δημιουργούμενες θέσεις εργασίας στη Δημοκρατία της Τσεχίας πρέπει να σημειωθεί ότι η Δημοκρατία της Τσεχίας δεν έχει κοινά σύνορα με το Βραδεμβούργο και κατά συνέπεια δεν μπορεί να θεωρηθεί ως παρακείμενη ενισχυόμενη περιοχή όπως προβλέπεται στις σχετικές διατάξεις. Κατά συνέπεια, οι έμμεσα δημιουργούμενες θέσεις εργασίας με προμηθευτές από την εν λόγω χώρα δεν θα ληφθούν υπόψη για τον υπολογισμό του συντελεστή περιφερειακού αντίκτυπου.
(80) Η Γερμανία αναφέρει περαιτέρω ότι θα δημιουργηθούν έμμεσες νέες θέσεις εργασίας από προμηθευτές ανακυκλωμένου χαρτιού καθώς και από ένα πελάτη του νέου εργοστασίου στην Πολωνία. Η Επιτροπή παρατηρεί σχετικά ότι η Πολωνία δεν αποτελεί κράτος μέλος της Ευρωπαϊκής Ένωσης. Στο άρθρο 63 της ευρωπαϊκής συμφωνίας που ετέθη σε ισχύ τον Φεβρουάριο του 1994 ορίζεται ότι επί μία πενταετία μετά τη θέση σε ισχύ της εν λόγω συμφωνίας όλες οι κρατικές ενισχύσεις που χορηγεί η Δημοκρατία της Πολωνίας εκτιμώνται λαμβανομένου υπόψη του γεγονότος ότι η χώρα αυτή εξομοιώνεται με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης ΕΚ. Η περίοδος αυτή παρατάθηκε πρόσφατα(12). Η Επιτροπή όταν κίνησε τη διαδικασία είχε αμφιβολίες σχετικά με το κατά πόσον θα μπορούσε να λάβει υπόψη της για τον υπολογισμό του συντελεστή περιφερειακού αντίκτυπου τις θέσεις εργασίας οι οποίες θα δημιουργηθούν από προμηθευτές και πελάτες εγκατεστημένους στην Πολωνία.
(81) Στην κοινοποίησή της η Γερμανία αναφέρει ότι η δημιουργία μιας εταιρείας ανακυκλωμένου χαρτιού στο Schwarze Pumpe, που θα εφοδιάζει το νέο εργοστάσιο με [...] τόνους ανακυκλωμένου χαρτιού, θα οδηγήσει στην έμμεση δημιουργία 40 θέσεων εργασίας. Με βάση τις πλέον πρόσφατες πληροφορίες η εν λόγω εταιρεία, όπως προαναφέρθηκε, θα προμηθεύει τουλάχιστον [...] τόνους ανακυκλωμένου χαρτιού, γεγονός που θα οδηγήσει στη δημιουργία δέκα έμμεσων θέσεων εργασίας. Κατά συνέπεια, οι έμμεσες θέσεις εργασίας που θα ληφθούν υπόψη σε σχέση με το εν λόγω σχέδιο είναι δέκα.
(82) Κατά τους ισχυρισμούς της Γερμανίας, δώδεκα θέσεις εργασίας θα δημιουργηθούν από προμηθευτή αμύλου.
(83) Ο δεύτερος σημαντικός τομέας στον οποίο θα δημιουργηθούν 107 έμμεσες θέσεις εργασίας, είναι ο τομέας των μεταφορικών υπηρεσιών. Σύμφωνα με τα στοιχεία της Γερμανίας, πρέπει να μεταφέρονται ετησίως [...] τόνοι (πρώτες ύλες, τελικά προϊόντα, διάθεση αποβλήτων). Η μεταφορά [...] τόνων θα πραγματοποιείται με μεταφορικά μέσα της ίδιας της εταιρείας. Μία ιδιωτική εταιρεία μεταφορών θα αναλάβει την μεταφορά [...] τόνων. Η Γερμανία υπέβαλε δήλωση προθέσεων και εκτιμήσεις της εν λόγω επιχείρησης, σύμφωνα με τις οποίες η μεταφορά των [...] τόνων θα οδηγήσει στη δημιουργία 70 νέων θέσεων εργασίας (51 μόνιμοι οδηγοί με ωράριο πλήρους απασχόλησης, 19 υπάλληλοι γραφείου και μηχανικοί αυτοκινήτων). Οι υπόλοιποι [...] τόνοι θα μεταφέρονται σιδηροδρομικά. Σύμφωνα με τους υπολογισμούς της Γερμανίας, που επιβεβαιώθηκαν από ιδιωτική σιδηροδρομική εταιρεία, θα δημιουργηθούν κατ' αυτόν τον τρόπο 33 θέσεις εργασίας. Επιπλέον, η Γερμανία υπέβαλε εκτιμήσεις ιδιωτικής επιχείρησης, σύμφωνα με τις οποίες θα δημιουργηθούν τέσσερις θέσεις εργασίας στον τομέα της υπηρεσίας ελιγμών.
(84) Η Επιτροπή θεωρεί ότι οι προαναφερθείσες εκτιμήσεις για τη δημιουργία έμμεσων θέσεων εργασίας στον τομέα των μεταφορών είναι εύλογες. Ωστόσο, όταν κίνησε τη διαδικασία η Επιτροπή αμφέβαλε εάν οι εν λόγω θέσεις εργασίας θα δημιουργηθούν όλες σε γειτονικές ενισχυόμενες περιοχές. Η Γερμανία παραδέχεται ότι μολονότι δεν θα δημιουργηθούν όλες οι θέσεις εργασίας στον τομέα των σιδηροδρομικών μεταφορών σε γειτονικές ενισχυόμενες περιοχές, αυτό θα συμβεί τουλάχιστον με δέκα εξ αυτών. Κατά συνέπεια, για τον υπολογισμό του συντελεστή περιφερειακού αντίκτυπου στον τομέα των μεταφορών ελήφθησαν υπόψη 84 έμμεσα δημιουργούμενες θέσεις εργασίας.
(85) Άλλες 26 θέσεις εργασίας θα προκύψουν από τη διαρκή συντήρηση των εγκαταστάσεων, 15 από την παροχή ενέργειας, εννέα από την εκπαίδευση και το προσωρινό προσωπικό σε περιόδους παύσης της παραγωγής και οκτώ από παρεχόμενες υπηρεσίες σε σχέση με δραστηριότητες του νέου εργοστασίου (καθαρισμός, τροφοδοσία, γραφειακές ανάγκες κ.λπ.).
(86) Εάν δεν ληφθούν υπόψη οι θέσεις εργασίας που θα δημιουργηθούν από προμηθευτές και πελάτες στην Πολωνία (73 για την προμήθεια ανακυκλωμένου χαρτιού και 30 από έναν πελάτη), οι έμμεσα δημιουργούμενες θέσεις εργασίας ανέρχονται σε 164. Εάν οι εν λόγω θέσεις εργασίας ληφθούν υπόψη, θα δημιουργηθούν συνολικά 267 έμμεσες θέσεις εργασίας. Σύμφωνα με το σημείο 3.10.3 του πολυτομεακού πλαισίου ενισχύσεων και σε σύγκριση με τις 277 θέσεις εργασίας που δημιουργούνται άμεσα από το εν λόγω σχέδιο, τα στοιχεία αυτά αντιστοιχούν και στις δύο περιπτώσεις σε έμμεση δημιουργία θέσεων μέσου επιπέδου (μεταξύ 50 και 100 %) για κάθε δημιουργούμενη θέση εργασίας από τον αποδέκτη της ενίσχυσης. Κατά συνέπεια, ο συντελεστής περιφερειακού αντίκτυπου καθορίζεται σε 1,25.
Ανώτατη ένταση της ενίσχυσης
(87) Λαμβάνοντας υπόψη τα προαναφερθέντα, ο τύπος υπολογισμού για το εν λόγω σχέδιο είναι 35 % × 0,75 × 0,8 × 1,25 = 26,25 % ακαθάριστα. Η σχεδιαζόμενη ενίσχυση ύψους 53,7 εκατ. ευρώ με ένταση ενίσχυσης 35 % ακαθάριστα, που η Γερμανία προτίθεται να χορηγήσει υπέρ της Ηamburger AG για τις επενδύσεις της στο Schwarze Pumpe (Βραδεμβούργο), κατά συνέπεια δεν αντιστοιχεί στην επιτρεπόμενη ανώτατη ένταση, η οποία υπολογίστηκε βάσει του πολυτομεακού πλαισίου ενισχύσεων.
3.5. Παρακολούθηση ex post
(88) Εξαιτίας του ευαίσθητου χαρακτήρα των κινητών επενδύσεων μεγάλης κλίμακας, είναι σημαντικό να δημιουργηθεί ένας μηχανισμός ο οποίος να εξασφαλίζει ότι το επίπεδο ενίσχυσης που πραγματικά καταβάλλεται στους αποδέκτες συμμορφώνεται με την απόφαση της Επιτροπής.
(89) Για κάθε ενισχυόμενο σχέδιο που εγκρίνει η Επιτροπή βάσει του παρόντος πλαισίου, η Επιτροπή θα απαιτεί είτε να περιλαμβάνεται στις συμβάσεις ενίσχυσης που συνάπτονται μεταξύ των αρμόδιων αρχών των κρατών μελών και των αποδεκτών των ενισχύσεων μία ρήτρα επιστροφής σε περίπτωση μη συμμόρφωσης με τους όρους της σύμβασης είτε να καταβάλλεται η τελευταία σημαντική δόση της ενίσχυσης (π.χ. 25 %) μόνο εφόσον η Επιτροπή βεβαιωθεί ότι, βάσει των πληροφοριών που θα παράσχει το κράτος μέλος, το σχέδιο εφαρμόζεται σύμφωνα με τα όσα ορίζονται στην απόφαση της Επιτροπής, υπό τον όρο όμως ότι, βάσει των στοιχείων που της παρείχε το κράτος μέλος όσον αφορά την εφαρμογή του σχεδίου, εντός 60 εργάσιμων ημερών, η Επιτροπή έδωσε τη συγκατάθεσή της ή δεν προέβαλε αντιρρήσεις για την καταβολή της τελικής δόσης της ενίσχυσης.
(90) Η Επιτροπή διαπιστώνει ότι η υποβληθείσα απόφαση για τη χορήγηση ενίσχυσης στην Ηamburger AG περιλαμβάνει ρήτρα επιστροφής για την περίπτωση που ο αποδέκτης της ενίσχυσης δεν τηρήσει την απόφαση με την οποία εγκρίθηκε η ενίσχυση.
(91) Η Επιτροπή διαπιστώνει ότι η τελευταία δόση της ενίσχυσης θα καταβληθεί μόνο εφόσον η Ηamburger AG αποδείξει στο κράτος μέλος ότι το σχέδιο εφαρμόζεται σύμφωνα με τα όσα ορίζονται στην απόφαση της Επιτροπής.
(92) Η Επιτροπή διαπιστώνει επίσης ότι η δέσμευση που ανέλαβε η Γερμανία όσον αφορά την παρακολούθηση ex post, ανταποκρίνεται στις υποχρεώσεις που ορίζονται στο σημείο 6 του πολυτομεακού πλαισίου ενισχύσεων, ιδίως όσον αφορά την υποχρέωση των κρατών μελών να υποβάλουν στην Επιτροπή αντίγραφο της απόφασης σχετικά με την χορήγηση της ενίσχυσης καθώς και ετήσια έκθεση όσον αφορά το σχέδιο και τις άλλες πληροφορίες και έγγραφα που αναφέρονται στο σημείο 6.4 του πολυτομεακού πλαισίου ενισχύσεων.
VI. ΣΥΜΠΕΡΑΣΜΑΤΑ
(93) Βάσει των προαναφερθέντων, η Επιτροπή καταλήγει στο συμπέρασμα ότι το μέρος της κοινοποιηθείσας ενίσχυσης, το οποίο υπερβαίνει την ανώτατη επιτρεπόμενη ένταση ενίσχυσης που υπολογίστηκε για το εξεταζόμενο σχέδιο βάσει των διατάξεων του πολυτομεακού πλαισίου ενισχύσεων, δεν πληροί τις προϋποθέσεις για να θεωρηθεί συμβιβάσιμο με την κοινή αγορά,
ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
Άρθρο 1
Η κρατική ενίσχυση ύψους 53685648 ευρώ, την οποία η Γερμανία προτίθεται να χορηγήσει υπέρ της εταιρείας Ηamburger AG, δεν συμβιβάζεται με την κοινή αγορά, στο βαθμό που η ανώτατη επιτρεπόμενη ένταση ενίσχυσης του αντίστοιχου σχεδίου υπερβαίνει το 26,25 %.
Η ενίσχυση δεν επιτρέπεται να υπερβεί το ανώτατο όριο έντασης του 26,25 %.
Άρθρο 2
Η Γερμανία, εντός δύο μηνών από τη γνωστοποίηση της παρούσας απόφασης, ανακοινώνει στην Επιτροπή τα μέτρα που έλαβε προκειμένου να συμμορφωθεί με την απόφαση.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 9 Απριλίου 2002.

Labels: 4
1
19
9
18